Cuneiform Tablet Kt c/k 50 (AMMY 1990 105a)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-lá-ḫu-um-ma a-na ta-aḫ-ša-ili₅ ú a-šùr-be-el-SA.TU qí-bi-ma a-pu-tum ki-ma a-nàm ta-áš-me-a-ni lu KÙ.BABBAR lu KÙ.GI ma-lá i qá-tí-ku-nu i-ba-ší-ú ku-nu-ki-ku-nu a-na kà-ni-iš a-ṣé-er a-šur-ma-lik šé-bi₄-lá-nim-ma ú a-šur-ma-lik a-na a-lim{ki} ku-nu-ki-ku-nu lu-šé-bi₄-lam ú a-tù-nu 10 u₄-mì-im lá ta-sà-ḫu-ra a-tal-kam-ma a-šur-be-el-SA.TU a-na a-lim{ki} li-tal-kam ta-ḫa-ší-li lu-qú-tám ša šé-ep ku-ra ša iš-tù a-lim{ki} ú-šé-li-a-ni a-na wa-aḫ-šu-ša-na lu-ta-e-er-ma ba-tí-iq ú-tur₄ lu-qú-tí li-dí-ma a-na a-lim{ki} wa-ar-kà-tám li-ik-šu-dam mì-šu ša ḫu-ba-ba a-na šu-a-tí a-na wa-aḫ-šu-ša-na i-li-kà-ni-ma ú iš-tí a-šur-UTU-ši a pu-ru-uš-ḫa-tim lá i-li-ku-ma qá-at a-šur-UTU-ši lá i-du-ku ú ḫa-dí-ni a-na ku-nu-a-tí ta-áš-ta-na-pá-ra-šu KÙ.BABBAR ú KÙ.KI ša a-šur-be-el-SA.TU ú-šé-bi₄-lá-nim a-na ik-ri-bi₄ ša a-šur ú {d}IM i-lá-ak KÙ.BABBAR ú ší-a-ma-tí-šu šé-bi₄-lá-nim